**Aðalfundur Læknafélags Íslands**

**29. – 30. október 2021**

**Ályktun**

**gegn auknu aðgengi að nikótínvörum**

Aðalfundur Læknafélags Íslands haldinn í Reykjavík dagana 29. – 30. október 2021 skorar á Alþingi að setja skýrar reglur um heimildir til innflutnings, sölu, markaðssetningar og notkunar á öllum niktótínvörum, þ.m.t. nikótínpúðum og fella undir sömu reglur og gilda í lögum nr. 87/2018, um rafrettur og áfyllingar fyrir rafrettur. Tryggja verður eftirlit með öryggi varanna, merkingar og auglýsingabanni. LÍ telur að sömu reglur eigi að gilda um aldursmark fyrir kaup og sölu á nikótínvörum/ nikótínpúðum og gilda um rafrettur og áfyllingar fyrir þær, þannig að einungis einstaklingum 18 ára og eldri verði heimilt að kaupa niktótínvörur og sama gildi um þá sem selja nikótínvörur. Þá verði sala á nikótínvörum í sjálfsölum með öllu óheimil.

**Greinargerð:**

Frumvarp sem lagt var fyrir 151. löggjafarþing 2020-2021 (þingskjal 1192 – 713. mál) um breytingar á lögum um rafrettur og áfyllingar fyrir rafrettur, nr. 87/2008 (nikótínvörur) náði ekki fram að ganga. Ályktun þessi styður inntak frumvarpsins. Nikótínpúðar eru nú aðgengilegir börnum og unglinum í sjálfsölum víða um höfuðborgarsvæðið.